Vlak 3! 10 dinge wat jy moet weet | Netwerk24
Deur Hanlie Stadler 25 Julie 2021 21:15
Pres. Cyril Ramaphosa het Sondagaand goeie én slegte nuus gebring vir Suid-Afrikaners wat smag om na normaliteit terug te keer te midde van die voortslepende Covid-19-pandemie. Hier is die stand van die inperkingsregulasies.
Restaurante mag weer drank bedien, maar net tot 20:00 saans. Foto: Unsplash
1. Van vlak 4 na vlak 3
Suid-Afrika is van Maandag af op aangepaste vlak 3 van die staat van inperking nadat vlak 4 die afgelope vier weke gegeld het.
Dit word gedoen omdat die persentasie nuwe infeksies die afgelope week 20% laer was as die vorige week - op gemiddeld 12 000 per dag. Daar is egter steeds provinsies waar infeksies aan die styg is, naamlik die Wes-, Oos- en Noord-Kaap.
2. Almal moet 22:00 op hok wees
Die aandklokreël bly streng. Almal moet van 22:00 tot 04:00 tuis wees.
Net mense met noodgevalle en noodsaaklike werkers met die nodige papierwerk mag tussen 22:00 en 04:00 op die pad wees.
Nog 'n uitsondering is dat mense wat na of van die lughawe reis vir vlugte wat vertrek of land, dit mag doen. Hulle moet net 'n geldige bewys van hul vlug soos 'n instapkaart of afskrif van 'n vliegkaartjie by hulle hê.
Restaurante en ander nie-noodsaaklike ondernemings moet hul deure om 21:00 sluit om werknemers en klante toe te laat om betyds tuis te kom.
Die algehele drankverbod word opgehef.
Drankwinkels mag nou weer in die week drank verkoop – Maandag tot Donderdag van 10:00 tot 18:00, uitgesluit openbare vakansiedae.
Restaurante mag elke dag van die week drank bedien, maar slegs tot 20:00 saans.
Wynplase en mikrobrouerye en -distilleerderye mag proeë aanbied en drank verkoop. Hulle mag dit ook oor naweke doen, tot 20:00 daagliks.
4. 'Dis lekker om te lewe in Gautengeleng'
Gautengers mag hul provinsie vir ontspanning verlaat en die provinsie mag ook weer besoekers verwelkom. Die provinsie was vier weke lank agter virtuele slot en grendel.
5. Byeenkomste bly klein
Die grootte van toegelate byeenkomste bly baie beperk op 50 mense binnenshuis en 100 mense buite.
Dié regulasie geld ook restaurante, gimnasiums en fiksheidsentrums.
Plekke wat nie 50 mense met gesonde afstande kan akkommodeer nie, mag slegs 50% van hul kapasiteit vul.
Dié regulasies geld ook sosiale en politieke byeenkomste.
6. Begrafnisse bly ook klein
Die streng perke op begrafnisse word nie opgehef nie. Dit bly beperk tot 50 mense, mag slegs twee uur lank wees, en geen nagwaak voor of byeenkoms ná die begrafnis mag gehou word nie.
7. Inentings binnekort vir alle volwassenes oop
Inentings vir mense van 18 jaar en ouer open op 1 September. Tans mag enigeen van 35 jaar en ouer ingeënt word. Vanaf 1 September sal mense nie afsprake hoef te hê nie, hulle sal net kan instap vir inentings.
8. Verligting aan arm huishoudings
Die R350-toelae word heringestel vir mense wat geen werk of ander staatshulp het nie en sal tot Maart 2022 uitbetaal word. Ramaphosa sê dit word moontlik gemaak deur beter as verwagte belastinginvordering.
Die Werkloosheidsversekeringsfonds gaan werknemers help wat hul werk tydelik weens die onlangse onluste verloor het.
9. Hulp aan ondernemings
'n Hulppakket is saamgestel om ondernemings te help - sowel dié wat deur die plundery en geweld in KwaZulu-Natal en Gauteng geraak is as ondernemings wat weens Covid-19-inperkingsregulasies sukkel.
Die staatsbeheerde versekeraar Sasria, wat dekking vir onluste bied, sal alle geldige eise eerbiedig. Ramaphosa het onderneem dat die regering geld vir Sasria sal gee indien Sasria te min geld het vir die eise.
Ondernemings wat nie verseker is nie, sal vir hulp kan aansoek doen.
'n Fonds sal geskep word om ondernemings te help wat deur die pandemie geraak is.
Besonderhede oor al dié maatreëls sal in die volgende dae bekend gemaak word.
Die oorbetaling van inkomstebelasting van werknemers aan die Suid-Afrikaanse Inkomstediens word vir drie maande uitgestel vir ondernemings met 'n omset van minder as R100 miljoen.
Die betaling van aksyns deur die drankbedryf word vir drie maande uitgestel.
Die belastingaansporing vir indiensneming word vir vier maande verhoog om almal in te sluit wat tot R6 500 per maand verdien.